## Jolana Julkeová

Bude to už 18  rokov od momentu, kedy som prvý raz vstúpila do priestorov Volkswagenu. Začínala som  ako referentka logistiky v čase, kedy firma prechádzala dynamickými zmenami. Dostala som sa do prostredia, ktoré, ako môžem s odstupom času povedať, mi nesmierne pomohlo pri mojom ďalšom profesionálnom aj osobnostnom rozvoji. Zistila som predovšetkým to, že ma práca s ľuďmi a pre ľudí napĺňa.

Vzťah k ľuďom ma viedol postupne k čo raz väčšej aktivite v odboroch Volkswagenu. Viacerí kolegovia a kolegyne ma oslovili, aby som kandidovala na svoju úvodnú funkciu v odboroch, a to aby som sa stala  zástupkyňou žien. Po tom, čo som bola do tejto funkcie zvolená, som svoju prácu zamerala na podporu žien v závode tak, aby  cítili podporu a praktickú pomoc  pri zladení  ich úlohy matky a zároveň zamestnankyne. V závode sa zvýšilo zastúpenie žien medzi zamestnancami za posledných viac ako 10 rokov na 8%, čo pri celkovom počte zamestnancov podniku nie je malé číslo.

Za kľúčový rok v rámci môjho pôsobenia v našej fabrike považujem rok 2012. Hoci som si na to najskôr netrúfala a cítila som voči tak dôležitej pozícii veľký rešpekt, spoločné úsilie a úspechy doposiaľ dosiahnuté ma priviedli k postu podpredsedníčky základnej organizácie odborov.

Ako zástupkyňa žien a podpredsedníčka odborov VW som hrdá na prácu, ktorú spoločne s kolegami odvádzame. Cieľom našej snahy je, aby závod bol nielen pracoviskom, ale aj, aby sa naši zamestnanci cítili, že sme komunita, ktorá môže byť na seba hrdá na to, čo sme spoločne dokázali.

Výsledkom nášho spoločného úsilia je náš závod, ktorý je považovaný za jedného z najlepších zamestnávateľov na Slovensku.